b'\n_START_ARTICLE_\nTundrasara\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nTundrasara kasvaa 10\xe2\x80\x9320 cm korkeaksi. Kasvin juurakko on suikerteleva. Varren tyvitupet ovat viininpunaisia. Kellert\xc3\xa4v\xc3\xa4nvihre\xc3\xa4t, hyvin kapeat lehdet ovat vartta lyhyempi\xc3\xa4. Alimman t\xc3\xa4hk\xc3\xa4n \xc3\xa4im\xc3\xa4m\xc3\xa4inen tukilehti on tavallisesti kukintoa lyhyempi ja sen tuppi on lyhyt ja tumma. Tiivis kukinto on kolme- tai nelj\xc3\xa4t\xc3\xa4hk\xc3\xa4inen. T\xc3\xa4hk\xc3\xa4t ovat alle sentin pituisia ja hyvin lyhytper\xc3\xa4isi\xc3\xa4. Hedekukat sijaitsevat latvat\xc3\xa4hk\xc3\xa4ss\xc3\xa4, emikukat alemmissa t\xc3\xa4hkiss\xc3\xa4. Latvat\xc3\xa4hk\xc3\xa4 on kuitenkin usein piilossa sit\xc3\xa4 pidempien emit\xc3\xa4hkien v\xc3\xa4liss\xc3\xa4. T\xc3\xa4hk\xc3\xa4suomut ovat mustanruskeita ja pullakkoa lyhyempi\xc3\xa4. Pullakot ovat noin kaksi milli\xc3\xa4 pitki\xc3\xa4 ja luumunmuotoisia. Tundrasara kukkii hein\xc3\xa4kuussa.\n_START_SECTION_\nLevinneisyys\n_START_PARAGRAPH_\nEuroopassa tundrasaraa tavataan ainoastaan Islannista, Pohjois-Norjasta, -Ruotsista ja -Suomesta sek\xc3\xa4 Ven\xc3\xa4j\xc3\xa4ll\xc3\xa4 Kuolan niemimaalta. Lis\xc3\xa4ksi lajia tavataan satunnaisesti It\xc3\xa4-Siperiasta, Alaskasta, Pohjois-Kanadasta ja Gr\xc3\xb6nlannista. Suomessa tundrasarasta tunnetaan reilu 110 esiintym\xc3\xa4\xc3\xa4 kolmella erillisell\xc3\xa4 alueella: Kilpisj\xc3\xa4rven alueella Enonteki\xc3\xb6ll\xc3\xa4, Utsjoella ja Urho Kekkosen kansallispuistossa Sodankyl\xc3\xa4st\xc3\xa4. Uusimmat l\xc3\xb6yd\xc3\xb6t lajista tehtiin vuonna 2010 Mallan luonnonpuistosta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nSuomessa tundrasaraa tavataan koivurajan yl\xc3\xa4puolella kosteilla tunturiniityill\xc3\xa4, ohutturpeisissa kalliosoistumissa sek\xc3\xa4 sulavesipurojen varsissa. Vaikka laji on Suomessa harvinainen, sen kasvupaikat ovat p\xc3\xa4\xc3\xa4asiassa turvassa niiden syrj\xc3\xa4isen sijainnin ja lajin huomaamattomuuden takia.'